**Taci, să s-audă noaptea care vine!  
Taci, să s-audă pasul ei sfios!  
De-acum începe-alt glas să cânte-n mine,  
De-acuma glasul tău e de prisos.**

**Tăcere! Numai noaptea să cuvânte!  
Ea singură cu glasul ei sonor!  
Tu stai şi-ascultă-n pajişte ce vânt e,  
Ce vânt însângerat, prevestitor.**

**Nu te mişca! Să nu cumva să scape  
Urechii mele glasu-acela pur  
Pe care îl aud tot mai aproape  
Şi tot mai clar, mai fără de-nconjur.**

**Nu tulbura cu sunetele tale  
Această gravă muzică de sus,  
Mai bine taci sub vastele portale  
Sub care stai cu umărul adus.**

**Mai bine taci în noaptea care vine  
Şi-n care-atâtea patimi mari se nasc.  
Din nepătrunsa, larga-ntunecime  
Nu poţi să ştii ce noi dureri mă pasc.**

**Iubito!-n noaptea asta-mpărătească  
Numai tăcerea las-o să vorbească! („Silentium nocturn” de Radu Stanca)**

1. **Copiază două mărci ale adresării directe.**
2. **Transcrie trei mărci lexico-gramaticale ale eu-lui liric.**
3. **Scrie ritmul, rima şi măsura versurilor din strofa a treia.**
4. **Transcrie un cuvânt care conţine hiat şi altul care conţine diftong.**
5. **Identifică două cuvinte derivate, unul compus şi trei cuvinte obţinute prin conversiune.**
6. **Scrie sinonimele contextuale ale cuvintelor: *sfios, să cuvânte, larga.***
7. **Identifică în text trei cuvinte omonime.**
8. **Explică rolul cratimei din ultimul vers al poeziei.**
9. **Construieşte o propoziţie cu omofonul lui *numai.***
10. **Transcrie două cuvinte folosite cu sens figurat.**
11. **Într-o compunere de 20-25 de rânduri, exprimă-ţi opinia despre semnificaţiile textului.**
12. **Prin două argumente, susţine încadrarea textului în genul liric.**
13. **Scrie funcţiile sintactice ale cuvintelor subliniate.**
14. **Copiază două propoziţii aflate în raport de coordonare.**
15. **Transcrie o atributivă.**
16. **Scrie felul propoziţiilor din versurile:**

***Dă drumul unei pietre şi-ascultă-ncremenită,  
Cum bubuie-n adâncuri până când nu se mai aude.***

1. **Construieşte**

* **o subiectivă introdusă printr-un adverb relativ**
* **o completivă directă introdusă printr-un pronume relativ**
* **o predicativă introdusă printr-o conjuncţie subordonatoare**
* **o atributivă introdusă printr-un adjectiv pronominal relativ.**

1. **Construieşte o completivă indirectă care să aibă drept element regent verbul *a vorbi* şi o circumstanţială de loc care să aibă element regent verbul *a călători*.**
2. **Realizează expansiunea cuvântului *sfios* la subordonata corespunzătoare.**